รัฐขาดดุล4แสนล้านเร่งกระตุ้นศก.
รัฐบาลเร่งเบิกจ่ายทำให้ขาดดุลรอบ 5 เดือน สูงกว่า 4 แสนล้านบาท หลังจากภาคเอกชนยังระวังเรื่องการใช้จ่าย
25 มี.ค. 2558

รัฐบาลเร่งเบิกจ่ายทำให้ขาดดุลรอบ 5 เดือน สูงกว่า 4 แสนล้านบาท หลังจากภาคเอกชนยังระวังเรื่องการใช้จ่าย
นายเอกนิติ นิติทัณฑ์ประภาศ รองผู้อํานวยการสํานักงานเศรษฐกิจการคลัง (สศค.)  เปิดเผยว่า ฐานะการคลังของรัฐบาลตามระบบกระแสเงินสดในช่วง 5 เดือนแรกของปีงบประมาณ 2558 รัฐบาลมีรายได้นําส่งคลัง 7.97 แสนล้านบาท สูงกว่าช่วงเดียวกันของปีที่แล้ว 5,586 ล้านบาท หรือ 0.7% สาเหตุมาจากกรมสรรพสามิตมีรายได้จากภาษีน้ำมันและภาษียาสูบสูงกว่าปีที่แล้ว
ขณะที่ การเบิกจ่ายงบประมาณมีจํานวนทั้งสิ้น 1.21 ล้านล้านบาท ต่ำกว่าช่วงเดียวกันปีที่แล้ว 8,380 ล้านบาท หรือ 0.7% ทําให้ดุลเงินงบประมาณขาดดุล 4.12 แสนล้านบาท เมื่อรวมกับดุลเงินนอกงบประมาณที่เกินดุล 961 ล้านบาท ส่งผลให้รัฐบาลขาดดุลเงินสดรวม 4.11แสนล้านบาท โดยรัฐบาลได้กู้เงินเพื่อชดเชยการขาดดุล 9.92 หมื่นล้านบาท ทําให้ดุลเงินสดหลังกู้ขาดดุล 3.12 แสนล้านบาท และเงินคงคลัง ณ สิ้นเดือน ก.พ.  2558 มีจํานวน 1.83 แสนล้านบาท
นายเอกนิติ  กล่าวว่า การขาดดุลในช่วง 5 เดือนแรกของปีงบประมาณสะท้อนถึงบทบาทของรัฐบาลในการสนับสนุนให้เศรษฐกิจขยายตัวได้อย่างต่อเนื่อง ในช่วงที่ภาคเอกชนยังระมัดระวังการใช้จ่าย